次韻劉元煇喜予還家携酒見訪三首  其三
作者：方回
朝代：宋

paragraphs: 死者已無知，生者暫爲客。
三年歸故廬，松竹元自碧。
屢驚山中人，永卧泉下夕。
一二老朋友，何處卜兆宅。
獨君有壽相，氣貌不異昔。
冷官故稍卑，良疇焉從闢。
幽抱能自寬，勝味各有適。
中守神既全，外物至莫役。
未悟如夢寐，忽覺無痕跡。
眼明遠堪眺，脚健險可歷。
萬重煙霞間，不乏仙與釋。
吾儕數老翁，撰日散游策。
當有佳詩篇，付與來者覿。